钦定古今图书集成/明伦汇编/官常典/第397卷 > 何绍正
## 钦定古今图书集成/明伦汇编/官常典/第397卷 > 何绍正

按《明外史叶钊传》：“何绍正，淳安人。弘治十五年进士，
授行人。正德三年，擢吏科给事中。中官廖堂镇河南，
倚瑾势，至奏保方面数人，且擅拟迁调，吏部尚书许
进等不敢违。绍正劾堂，瑾以其言直责堂自陈，而心
甚衔绍正。及冬，坐颁历导驾失仪，杖之阙下，谪海州
判官。屡迁池州知府。筑铜陵五十馀圩，以备旱潦。宸”
濠反，攻安庆，池人震恐。绍正登陴固守，增俸一级。迁
江西参政，致仕。池人为立祠，与宋包拯并祀。